Peamiselt ekstreemsportlastele mõeldud vastupidavate kaamerate tootja GoPro teatas, et koondab kehvade müügitulemuste tõttu 15 protsenti töötajatest ning sulgeb meelelahutusüksuse, kirjutab Reuters.
1500 töötajaga ettevõte oli juba aasta alguses teatanud, et koondab 7 protsenti oma töötajaskonnast, sellele lisandub äsja avalikustatud 15protsendine kärbe.
Ettevõte ei ole viimasel ajal suutnud kiivrite ja keha külge kinnitatavate kaamerate müüki suurendada, kuna esile on kerkinud soodsamate hindadega konkurendid.
Kuigi hiljuti laiendati oma tootevalikut droonidele, tuli ka sealt tagasilöök - tagasi tuli kutsuda umbkaudu 2500 lennuseadet.
Lisaks umbes 200 inimese koondamisele suletakse täielikult ka kaamerabrändile originaalsisu tootnud meelelahutusüksus.
Kärbete abil loodab ettevõte juba järgmisel aastal uuesti kasumisse jõuda.